บลจ.ไทยพาณิชย์แจกตั๋วบินสิงคโปร์
บลจ.ไทยพาณิชย์ ออกโปรโมชั่นกองทุน LTF-RMF มูลค่า 1 ล้านบาท รับทันทีตั๋วเครื่องบินไปสิงคโปร์ พร้อมรางวัลอื่นๆ อีกมาก
11 ต.ค. 2553

บลจ.ไทยพาณิชย์ ออกโปรโมชั่นกองทุน LTF-RMF มูลค่า 1 ล้านบาท รับทันทีตั๋วเครื่องบินไปสิงคโปร์ พร้อมรางวัลอื่นๆ อีกมาก
นางโชติกา สวนานนท์  กรรมการผู้อำนวยการ บริษัทหลักทรัพย์จัดการกองทุน (บลจ.) ไทยพาณิชย์ เปิดเผยว่า บริษัท ได้ออกแคมเปญ “ลดหย่อนภาษีวันนี้ บินฟรีถึงสิงคโปร์” เพื่อกระตุ้นยอดขายกองทุนรวมหุ้นระยะยาว (LTF) และกองทุนรวมเพื่อการเลี้ยงชีพ (RMF) ในช่วงไตรมาสสุดท้ายของปี โดยการให้สิทธิพิเศษกับผู้ที่ลงทุนสุทธิใน 2 กองทุนดังกล่าว ตั้งแต่  500,000 บาท จนถึง 1ล้านบาทขึ้นไป ระหว่างวันที่ 1 ก.พ.- 30 ธ.ค.2553 โดยจะนับยอดรวมทั้งรายการซื้อ สับเปลี่ยนเข้า หรือการโอนาจากบลจ.อื่น
นางโชติกา กล่าวถึงรายละเอียดของแคมเปญดังกล่าวว่า  ผู้ถือหน่วยที่ลงทุนสุทธิในหน่วยลงทุนกอง LTF หรือ RMF มูลค่ารวม 1,000,000 บาทขึ้นไป จะได้รับทันทีตั๋วเครื่องบินไป – กลับกรุงเทพ สิงคโปร์ 1 ที่นั่ง และหากลงทุนสุทธิตั้งแต่ 500,000 – 999,999 บาท จะมีสิทธิ์ลุ้นรับตั๋วเครื่องบินไป – กลับกรุงเทพ สิงคโปร์ 1 ที่นั่งรวมจำนวน 2,000 ที่นั่ง 
อีกทั้งยังมีของรางวัลให้เลือกและลุ้นรับอื่นๆอีกมากอาทิ ลงทุนสุทธิ 100,000 – 199,999 บาท ลุ้นรับหน่วยลงทุนกองทุนไทยพาณิชย์สะสมทรัพย์ตราสารหนี้ (SCBSFF) มูลค่า 1,000 บาท จำนวน 2,000 รางวัล ลงทุนสุทธิ 200,000 – 299,999 บาท ลุ้นรับ SCBSFF มูลค่า 2,000 บาท จำนวน 1,000 รางวัล และ ลงทุนสุทธิ 300,000 – 499,999 บาท ลุ้นรับ SCBSFF มูลค่า 3,000 บาท จำนวน 1,000 รางวัล โดยจะประกาศรางวัลภายในวันที่ 11 กุมภาพันธ์ 2554
นางโชติกา กล่าวว่า แม้ช่วงเวลานี้ดัชนีตลาดหลักทรัพย์จะปรับเพิ่มสูงขึ้นจากเม็ดเงินที่ไหลเข้าในตลาดหุ้นภูมิภาคเอเชีย แต่ก็เชื่อมั่นว่า นักลงทุนยังคงมีความต้องการลงทุนในกองทุน LTF – RMF อย่างต่อเนื่อง เพราะจะให้ความสำคัญกับสิทธิประโยชน์ในการหักลดหย่อนภาษีมากกว่า โดยเฉพาะในช่วงสิ้นปีจะมีเม็ดเงินไหลเข้าจำนวนมาก และส่งผลให้กองทุน LTF – RMF มีอัตราการเติบโตทุกปี”  นางโชติกา กล่าวพร้อมให้รายละเอียดว่า
กองทุน LTF - RMF ถือเป็นการลงทุนที่ตอบโจทย์สำหรับการลงทุนระยะยาว ซึ่งนอกจากสิทธิประโยชน์ทางภาษีแล้ว ยังสามารถได้รับเงินเพิ่มทั้งจากการปันผล และการเพิ่มขึ้นของมูลค่าหน่วยลงทุน ซึ่งนักลงทุนสามารถเลือกกองทุนที่เหมาะกับความเสี่ยงที่ตนเองรับได้ โดยบลจ.ไทยพาณิชย์  มีกองทุน LTF และ RMF ให้เลือกหลากหลายรวม 10 กองทุน ประกอบด้วย กองทุน LTF 6 กองทุนได้แก่ กองทุนเปิดไทยพาณิชย์หุ้นระยะยาวปันผล 70/30, กองทุนเปิดไทยพาณิชย์หุ้นระยะยาว พลัส,กองทุนเปิดไทยพาณิชย์หุ้นระยะยาว เอ็มเอไอ, กองทุนเปิดไทยพาณิชย์หุ้นระยะยาวสมาร์ท, กองทุนเปิดไทยพาณิชย์หุ้นระยะยาวทาร์เก็ต, กองทุนเปิดไทยพาณิชย์หุ้นระยะยาวอินเตอร์ มีมูลค่ารวม 32,298 ล้านบาท (ณ 1 ต.ค.53) คิดเป็นส่วนแบ่งตลาด 30.8% 
ส่วนกองทุน RMF ประกอบด้วย กองทุนเปิดไทยพาณิชย์ตราสารหนี้ระยะสั้นเพื่อการเลี้ยงชีพ,  กองทุนเปิดไทยพาณิชย์พันธบัตรเพื่อการเลี้ยงชีพ ,กองทุนเปิดไทยพาณิชย์เฟล็กซิเบิ้ล ฟันด์ เพื่อการเลี้ยงชีพ และกองทุนเปิดไทยพาณิชย์หุ้นทุนเพื่อการเลี้ยงชีพ โดยมีมูลค่าสินทรัพย์รวม 13,691 ล้านบาท (ณ 1 ต.ค.53)  นับเป็นกองทุน LTF และ RMF ที่มีขนาดใหญ่ที่สุดในอุตสาหกรรมหรือมีส่วนแบ่งตลาดรวมทั้ง 2 กองทุนประมาณ 26.76%